M. Gibalová, poslankyňa: (2009-10-30):
Do Základného fondu poistenia v nezamestnanosti odvedú zamestnané osoby každoročne toľko prostriedkov, že pri súčasne nastavených parametroch a podmienkach je fond prebytkový, teda je možné bez problémov predĺžiť obdobie vyplácania nezamestnaným dávky v nezamestnanosti a zmierniť podmienky nároku na dávky v nezamestnanosti. Jediné, čo chýba k tomu, aby sa tak stalo, je dobrá vôľa vlády a, žiaľ, musím povedať, že je, sa toto všetko deje aj s tichou podporou odborárskych bosov. Pani ministerka nech už viac nehovorí, že sa hľadajú peniaze v štátnom rozpočte. Peniaze na dávky v nezamestnanosti netreba hľadať v štátnom rozpočte, pretože sú v prebytku v Základnom fonde poistenia v nezamestnanosti Sociálnej poisťovne. V rozpočte na rok 2010 sa s vylepšením situácie nezamestnaných neráta. Predložený návrh rozpočtu je toho dôkazom. Vláda, ktorá sa honosí prívlastkom sociálna, bude aj v roku 2010 ignorovať jednu z najohrozenejších skupín obyvateľstva, za ktorú považujeme nezamestnaných. To je antisociálne správanie. O nezamestnaných a o potrebe úpravy podmienok pre získanie a vyplácanie dávok v nezamestnanosti hovorím a predkladám návrhy na tejto pôde už od októbra minulého roka. Pani ministerka Tomanová od októbra minulého roka sľubuje, že sa to zmení, a táto sľubotechna zrejme vydrží až do parlamentných volieb. Príkladom tvrdenia, že vláda v sociálnej oblasti dáva tam, kam dávať nemá, je prídavok na deti. Aj v roku 2010 budú prídavky na deti naďalej dostávať milionári, hoci ho nepotrebujú, a tak aj naďalej budeme v sociálnej oblasti rozhadzovať plným priehrštím, ako keby sme žili v Brunejskom sultanáte. Príkladom tvrdenia, že vláda v sociálnej oblasti dáva tam, kam dávať nemá, sú pilotné projekty sociálnych podnikov pre vyvolených. Sú to privilegované sociálne zariadenia, podobné projekty tejto vlády. Príkladom tvrdenia, že vláda v sociálnej oblasti dáva tam, kam dávať nemá, je aj zámer valorizovať mzdu. 22. októbra rozhodol tento poslanecký zbor o opätovnom zmrazení platov, teda miezd poslancov, prezidenta Slovenskej republiky a členov vlády. Návrh na zmrazenie bol zdôvodnený ako prejav solidarity ústavných činiteľov s obyvateľstvom v čase hospodárskej krízy, ale dodnes nikto, ani sama pani predkladateľka Laššáková, nevyčíslil, akú úsporu v roku 2010 prinesie. Nesporné je iba to, že z globálneho hľadiska ide o nevýznamnú položku v rozpočte. Osobne ja považujem tento krok za prejav lacného populizmu, za pokus zalepiť národu oči, ale aj za nedostatok odvahy členov tohto zákonodarného zboru vzoprieť sa nezmyslenému návrhu. Podľa hrubého odhadu počet osôb, na ktoré sa zmrazenie miezd vzťahuje, nie je vyšší ako 200. Spytujem sa, toto má byť opatrenie, ktoré pomôže štátu v období krízy? Slovensko dnes nepotrebuje prázdne gestá ani falošnú solidaritu, ale skôr zodpovedné hospodárenie s prostriedkami štátneho rozpočtu. Ako bývalá zamestnankyňa charity oceňujem prejavy solidarity a rada sa uskromním, ale som za to, aby sa solidarizovali všetci, ktorí na to majú a majú príležitosť. Vítam, ak pritiahneme opasok sebe a všetkým vyššie príjmovým skupinám obyvateľstva, nie iba úzkej skupinke z nich. Vládna koalícia zaťažuje občanov astronomickým schodkom štátneho rozpočtu, na ktorom sa podieľa aj v tomto rozpočte navrhovaná valorizácia miezd, ktorá nie je podložená rastom hrubého domáceho produktu. Ide o to, že napriek nulovej inflácii rastúcej nezamestnanosti poklesu výkonnosti hospodárstva a pokračujúcej hospodárskej kríze v budúcom roku navrhuje vláda v § 5 zákona o štátnom rozpočte valorizovať mzdy. Ako vyplýva z prílohy č. 1 k uzneseniu vlády č. 692 z 30. septembra 2009 k návrhu rozpočtu verejnej správy na roky 2010 až 2012, návrh valorizovať mzdy o 1 % sa vzťahuje na 132 365 zamestnancov platených štátom. Zaujímalo ma, aký je priemerný hrubý príjem zamestnancov v jednotlivých kapitolách štátneho rozpočtu, priemerný príjem vo všetkých kapitolách, porovnanie s priemernou mesačnou hrubou mzdou zamestnanca v národnom hospodárstve a tiež aká celková suma je potrebná na jednopercentné navýšenie miezd, a dospela som k týmto výsledkom. Na navýšenie miezd v dôsledku valorizácie je vyčlenených 15,5 mil. eur, čo je suma blízka 0,5 mld. korún. Priemerný hrubý príjem štátom platených osôb v roku 2010 za všetky kapitoly štátneho rozpočtu dosiahne 979,1 eur. Teda priemerný hrubý príjem tejto veľkej skupiny ľudí je vysokonadpriemerný, je o 33 % vyšší ako priemerná mesačná hrubá mzda zamestnanca v národnom hospodárstve za I. polrok 2009, ktorá je na úrovni 721,4 eur. Na základe faktov, ktoré som uviedla vám teraz, vážené kolegyne a kolegovia, položím tri otázky, na ktoré si odpovedzte sami. Prvá znie: Je možné, aby sa zmrazenie miezd bolestne dotklo ľudí, ktorí priemerne poberajú nadpriemernú mzdu? – Moja odpoveď je: celkom iste nie. Druhá otázka je: Môžeme žiadať od tejto skupiny ľudí, aby sa solidarizovala s obyvateľstvom trpiacim krízou na Slovensku rovnakým spôsobom, ako to v budúcom roku urobia poslanci Národnej rady, prezident Slovenskej republiky a členovia vlády? – Moja odpoveď je, že je to potrebné urobiť, aj keď je to naozaj nepopulárne. Beriem do úvahy aj to, že v roku 2009, keď sa kríza naplno rozvinula, boli príjmy tejto veľkej skupiny štátnych zamestnancov valorizované o 4 %, čo o sebe nemôže povedať väčšina zamestnancov v súkromnom sektore a až vôbec nie tých 133-tisíc ľudí, ktorí prišli v uplynulom roku o prácu. Tretia otázka je: Aký bude prínos zmrazenia miezd alebo, ak chcete, prínos nulovej valorizácie miezd? – Zastávam názor, že úspora vo výdavkovej časti rozpočtu nebude symbolická, ale hmatateľná a dosiahne výšku 15,5 mil. eur, čo je, opakujem, 0,5 mld. korún. O rovnakú sumu sa zníži rozpočtový schodok, podčiarkujem, o rovnakú sumu sa zníži rozpočtový schodok. Za prínos považujem aj to, že vydáme signál z tejto Národnej rady, že nám záleží na zodpovednom narábaní s prostriedkami štátneho rozpočtu. Nulová valorizácia v roku 2009 bude znamenať, že každý zo 132 365 zamestnancov platených štátom nebude mať mesačne pridané v priemere v hrubom o 9,69 eur. A to je, myslím si, že naozaj možné prežiť. Vážené poslankyne a poslanci, pozmeňujúci návrh na zmrazenie miezd, ktorý predkladám, sa dotýka 132 365 štátom platených osôb zo všetkých kapitol uvedených v prílohe 3 návrhu štátneho rozpočtu na rok 2010. Cieľom je znížiť celkové výdavky štátneho rozpočtu a dosiahne sa ním aj zníženie schodku štátneho rozpočtu o 0,41 % relatívnych. Pozmeňujúci návrh upravuje aj mzdy, platy, služobné príjmy a ostatné osobné vyrovnania pre každú z kapitol štátneho rozpočtu v poradí, ako nasledujú po sebe v prílohe č. 3. Preto by som vás teraz chcela poprosiť o trpezlivosť pri čítaní ôsmeho bodu môjho pozmeňujúceho návrhu. Teda konkrétny pozmeňujúci návrh k vládnemu návrhu zákona o štátnom rozpočte na rok 2010 (tlač 1218): V § 1 ods. 1 sa slová „16 276 746 951 eur“ nahrádzajú slovami „16 261 349 166 eur“. V § 1 ods. 2 sa slová „3 746 048 000 eur“ nahrádzajú slovami „3 730 650 215 eur“. V § 5 ods. 1 sa slová „o 1 %“ nahrádzajú slovami „o 0 %“. V § 5 ods. 2 sa slová „o 1 %“ nahrádzajú slovami „o 0 %“. V § 5 ods. 3 sa slová „o 1 %“ nahrádzajú slovami „o 0 %“. V § 5 ods. 4 sa slová „o 1 %“ nahrádzajú slovami „ o 0 %“. V prílohe č. 1 k zákonu č. .../2009 Z. z. o štátnom rozpočte na rok 2010 Bilancia príjmov a výdavkov štátneho rozpočtu na rok 2010 v riadku Výdavky spolu sa slová „16 276 746 951“ nahrádzajú slovami „16 261 349 166“ a v riadku Prebytok/Schodok plus-mínus sa slová „mínus 3 746 048 000“ nahrádzajú slovami „mínus 3 730 650 215“. V prílohe č. 3 k zákonu č. .../2009 Z. z. o štátnom rozpočte na rok 2010 Výdavky štátneho rozpočtu na rok 2010 v stĺpci Výdavky celkom, v stĺpci Výdavky spolu bez prostriedkov EÚ a v stĺpci Mzdy, platy, služobné príjmy a ostatné osobné vyrovnania sa záväzné ukazovatele menia takto: - v riadku Kancelária Národnej rady Slovenskej republiky sa znižujú o 124 181 eur, - v riadku kancelária prezidenta Slovenskej republiky sa znižujú o 14 007 eur, - v riadku Úrad vlády Slovenskej republiky sa znižujú o 56 785 eur, - v riadku Kancelária Ústavného súdu Slovenskej republiky sa znižujú o 17 432 eur, - v riadku Najvyšší súd Slovenskej republiky sa znižujú o 51 129 eur, - v riadku Generálna prokuratúra Slovenskej republiky sa znižujú o 400 682 eur, - v riadku Najvyšší kontrolný úrad Slovenskej republiky sa znižujú o 49 164 eur, - v riadku Slovenská informačná služba sa znižujú o jednu stojedninu sumy navrhovanej na mzdy, platy, služobné príjmy a ostatné osobné vyrovnania, - v riadku Ministerstvo zahraničných vecí Slovenskej republiky sa znižujú o 514 296 eur, - v riadku Ministerstvo obrany Slovenskej republiky sa znižujú o 2 577 773 eur, - v riadku Ministerstvo vnútra Slovenskej republiky sa znižujú o 4 604 362 eur, - v riadku Ministerstvo spravodlivosti Slovenskej republiky sa znižujú o 1 583 094 eur, - v riadku Ministerstvo financií Slovenskej republiky sa znižujú o 1 207 412 eur, - v riadku Ministerstvo životného prostredia Slovenskej republiky sa znižujú o 150 105 eur, - v riadku Ministerstvo školstva Slovenskej republiky sa znižujú o 994 956 eur, - v riadku Ministerstvo zdravotníctva Slovenskej republiky sa znižujú o 233 418 eur, - v riadku Ministerstvo práce, sociálnych vecí a rodiny Slovenskej republiky sa znižujú o 1 044 477 eur, - v riadku Ministerstvo kultúry Slovenskej republiky sa znižujú o 92 788 eur, - v riadku Ministerstvo hospodárstva Slovenskej republiky sa znižujú o 154 678 eur, - v riadku Ministerstvo pôdohospodárstva Slovenskej republiky sa znižujú o 340 071 eur, - v riadku Ministerstvo výstavby a regionálneho rozvoja Slovenskej republiky sa znižujú o 71 497 eur, - v riadku Ministerstvo dopravy, pôšt a telekomunikácií Slovenskej republiky sa znižujú o 177 164 eur, - v riadku Úrad geodézie, kartografie a katastra Slovenskej republiky sa znižujú o 208 137 eur, - v riadku Štatistický úrad Slovenskej republiky sa znižujú o 107 252 eur, - v riadku Úrad pre verejné obstarávanie sa znižujú o 13 143 eur, - v riadku Úrad jadrového dozoru sa znižujú o 13 959 eur, - v riadku Úrad priemyselného vlastníctva Slovenskej republiky sa znižujú o 15 859 eur, - v riadku Úrad pre normalizáciu, metrológiu a skúšobníctvo Slovenskej republiky sa znižujú o 10 664 eur, - v riadku Protimonopolný úrad Slovenskej republiky sa znižujú o 12 289 eur, - v riadku Národný bezpečnostný úrad sa znižujú o 47 703 eur, - v riadku Správa štátnych hmotných rezerv SR sa znižujú o 12 621 eur, - v riadku Všeobecná pokladničná správa sa znižujú o 293 122 eur, - v riadku Slovenská akadémia vied sa znižujú o 197 566 eur, - v riadku Spolu v stĺpci Výdavky celkom sa slová „16 276 746 951“ nahrádzajú slovami „16 261 349 166“, - v riadku Spolu v stĺpci Výdavky spolu bez prostriedkov EÚ sa slová „13 379 246 337“ nahrádzajú slovami „13 363 848 552“, - v riadku Spolu v stĺpci Mzdy, platy, služobné príjmy a ostatné osobné vyrovnania sa slová „1 555 176 258“ nahrádzajú slovami „1 539 778 473“. Zmeny vykonané v prílohe č. 1 a v prílohe č. 3 sa premietajú do prílohy č. 4 Výdavky štátneho rozpočtu na realizáciu programov na rok 2010. Odôvodnenie: K bodom 1, 2 a 7: Navrhuje sa zníženie celkových výdavkov štátneho rozpočtu na rok 2010 a zníženie schodku štátneho rozpočtu o 15 397 785 eur ako krok, ktorý je prejavom zodpovedného hospodárenia v období hospodárskej krízy. K bodom 3, 4, 5 a 6: Zníženie celkových výdavkov štátneho rozpočtu na rok 2010 a zníženie schodku štátneho rozpočtu o 15 397 785 eur sa dosiahne zmrazením miezd všetkých štátnych zamestnancov, príslušníkov Hasičského a záchranného zboru, príslušníkov Horskej záchrannej služby, príslušníkov Policajného zboru, Slovenskej informačnej služby, Zboru väzenskej a justičnej stráže, Železničnej polície, Národného bezpečnostného úradu, colníkov a profesionálnych vojakov. K bodu 8: Navrhované zmrazenie miezd sa odrazí v znížení pôvodne plánovaného 1-percentného celkového navýšenia výdavkov na mzdy, platy a služobné príjmy a ostatné osobné vyrovnanie v jednotlivých kapitolách návrhu štátneho rozpočtu na rok 2010. Vážený pán spravodajca, odovzdávam vám pozmeňujúci návrh. A vám, ktorí ste tu zostali, milí kolegovia, ďakujem za trpezlivosť. (Potlesk.)